Til alle provster i Helsingør stift

*Den 26. august 2024*

# Information vedrørende længerevarende sygefravær

I det følgende beskrives, hvilke instanser præst, provst og stift kan komme i kontakt med i forbindelse med præsters sygemelding, samt hvilke forhold det er væsentligt at kende til i håndteringen af sygefravær.

Desuden beskrives forhold omkring afvikling af ferie og fridage ifm. sygefravær og genoptrapning.

**Bopælskommune/jobcenter:**

Stiftet (via ADF) anmelder præstens sygdom til præstens bopælskommune.

Dette er nødvendigt for at stiftet kan modtage refusion i præstens sygedagpenge/ressourceforløbsydelse, mens præsten modtager fuld løn under sygdom.

Udgangspunktet er, at man er berettiget til sygedagpenge, når man har været sygemeldt i 30 dage, og er sygemeldt på grund af egen sygdom.

Man er som hovedregel berettiget til sygedagpenge i 22 uger inden for en 9-måneders periode. Inden de 22 uger er gået, foretager kommunen en revurdering af præstens situation, hvor kommunen tager stilling til, om der er mulighed for at forlænge sygedagpengeperioden.

Det er vigtigt, at præsten medvirker til kommunens behandling af sagen. Hvis præsten fortaber retten til sygedagpenge pga. manglende medvirken, kan arbejdsgiver i nogle tilfælde foretage modregning i præstens løn for den tabte sygedagpengerefusion.

Fast track:

I tilfælde, hvor præsten risikerer at være sygemeldt i mere end 8 uger, kan præsten anmode om Fast track-behandling af sygemeldingen i kommunen. Med Fast track får præsten første opfølgningssamtale med kommunen senest 2 uger efter anmodningen - mod normalt efter 8 uger sygefravær. En tidlig opfølgning kan give kommunen mulighed for at sætte hurtigere ind med relevant støtte.

Fast track er en frivillig ordning. Arbejdsgiver kan også anmode om Fast track, men medarbejdere er ikke forpligtede til at tage imod den tidlige indsats. Se mere her [pjece-til-arbejdsgivere-om-fast-track.pdf (star.dk)](https://star.dk/media/5871/pjece-til-arbejdsgivere-om-fast-track.pdf)

Støttemuligheder:

Jobcenteret vil typisk tilbyde stresshåndteringsforløb, samt i nogle tilfælde bidrage med bevilling af hjælpemidler til brug for arbejdets udførelse.

Derudover tilbyder nogle kommuner, at en sagsbehandler fra kommunen deltager i møder med arbejdsgiver for i samarbejde at finde den bedst mulige vej tilbage i job. Stiftet er positivt indstillet overfor dette i tilfælde, hvor det vurderes relevant.

**Arbejdsmedicinsk klinik:**

Hvis der er en mistanke om, at præsten har en arbejdsbetinget lidelse, kan præsten blive henvist til undersøgelse på en arbejdsmedicinsk klinik. Man kan blive henvist af egen læge, speciallæge, fagforening, arbejdsskadestyrelsen eller arbejdspladsens arbejdsmiljøorganisation.

Udover at undersøge om en persons sygdom skyldes arbejdsmiljøet, kan klinikkerne bl.a. rådgive om fremtidige erhvervsmuligheder og informere arbejdspladsen om forebyggelse af arbejdsmiljøproblemer.

Udfaldet af undersøgelsen er en rapport, som alene udleveres til medarbejderen selv og altså ikke videregives til arbejdspladsen. Medarbejderen kan imidlertid vælge at dele den viden, som fremgår af rapporten, med arbejdsgiveren.

**Egen læge:**

Præsten vil formentlig allerede indledningsvist i sygdomsforløbet have kontaktet sin egen læge. Derudover vil kommunen/jobcenteret indhente lægeerklæringer til brug for vurdering af præstens tilstand.

Provsten anmoder præsten om at udfylde en lægeerklæring (friattest) eller en mulighedserklæring efter bevilling fra stiftet.

*Friattesten* anvendes som dokumentation for sygdommen samt angivelse af, hvor længe denne forventes at vare.

En *mulighedserklæring* vedrører hvilke jobfunktioner medarbejderen vurderes at kunne udføre, og i hvilket omfang. Den udfyldes i samarbejde mellem arbejdsgiver og medarbejder, hvorefter lægen vurderer, om det foreslåede er helbredsmæssigt forsvarligt.

Støttemuligheder:

Lægen kan i visse tilfælde henvise til psykologbehandling med tilskud, hvis præsten falder under en af de kategorier, som berettiger hertil, herunder hvis præsten har en let til moderat depression, eller lider af let til moderat angst/OCD, se fx [Gratis psykologhjælp på nettet (regionh.dk)](https://www.regionh.dk/selvbetjening/Sider/Internetpsykiatrien.aspx).

og/eller her [Psykologer (regionh.dk)](https://www.regionh.dk/Sundhed/praksis/Fysioterapi-kiropraktik-fodterapi-og-psykolog/Sider/Psykologer.aspx)

**PFA:**

PFA og Præsteforeningen har indgået en aftale som muliggør sparring med en social- og sundhedsfaglig ”Health Guide”. Både tjenestemænd og overenskomstansatte er omfattet af aftalen, men de overenskomstansatte har endvidere mulighed for at få tilbud om behandling via PFA.

PFA kan kontaktes på tlf. 70 80 75 05. Tjenestemænd bedes ved henvendelse oplyse, at der foreligger særlig aftale med Præsteforeningen, alternativt kontakte Præsteforeningen eller kundechef hos PFA, Claus Bielefeldt, på tlf. 24 88 42 45.

**Ferie og fridage i sygdomsperioder:**

Ferie:

Ferieafholdelse under sygdom/genoptrapning skal altid aftales afholdt med bopælskommunen.

Kommunen kan afvise, at en borger afvikler ferie under sygemelding, hvis de ser det som en forhindring/forhalelse af mulighederne for tilbagevenden til arbejdet.

Præsten skal derfor altid rette henvendelse til både provsti/stift og kommune, hvis præsten ønsker at holde ferie under sygdom/genoptrapning.

Provstiet skal kende præstens ferieplaner, fordi provstiet er ansvarligt for præsternes ferieafholdelse.

Stiftet skal kende præstens ferieplaner, fordi stiftet (via ADF) anmoder om refusion i sygedagpengene/ressourceforløbsydelsen, og stiftet er ikke berettiget til refusion i den periode, præsten afholder ferie.

Præsten har ikke pligt til at afholde ferie under sygdom/genoptrapning, da sygdom er en feriehindring, også under genoptrapning. Det kan dog være en fordel for både præst og arbejdsgiver, at præsten afholder ferie i løbet af en sygemelding/genoptrapningsperiode. Ferieafholdelse kan være med til at forbedre den helbredsmæssige tilstand og det undgås, at der skubbes en stor mængde ferie til senere afholdelse.

Feriehindringen skal bestå frem til ferieafholdelsesperiodens udløb, hvis der skal overføres mere end seks dages ferie til næste ferieår. Dette er vigtigt at være opmærksom på ifm. genoptrapningsplaner.

Det er uhensigtsmæssigt, at præsten starter på fuld tid i november/december, hvor præsten principielt skal afvikle en masse ferie i disse måneder for at undgå, at ferien falder bort.

En betingelse for overførsel af ferie, hvis feriehindringen ikke består til ferieafholdelsesperiodens udløb er, at præsten har afviklet fire ugers ferie i perioden.

Der kan alene udbetales seks feriedage, medmindre sygefraværsperioden har varet over to hele ferieafholdelsesperioder, og ferien hidrører fra første ferieafholdelsesperiode.

Friweekender/søgnefridage:

Præster optjener ikke friweekender og søgnefridage, som der optjenes ferie. Fridagene følger året og skal som udgangspunkt placeres i løbet af året. Hvis præsten således har orlov, er sygemeldt eller på anden måde har fri i længere tid mister præsten en forholdsmæssig del af dagene.

Friweekends og søgnedage kan ikke overføres.

**Tips til sygefraværssamtalen**

Medarbejder- og Kompetencestyrelsen har udgivet materiale til brug for afholdelse af samtaler – en guide til ledelsen med inspiration hvilke spørgsmål provsten kan stille. Husk at man ikke må spørge om, hvad præsten fejler.

I må gerne slå præstens cpr.nr. op for at kunne sende indkaldelsen til sygefraværssamtalen via e-boks. E-boks skal anvendes, idet man altid har pligt til at tjekke denne (medmindre man er fritaget), men ikke pligt til at tjekke sin arbejdsmail (sin km-mail) når man er syg.

Se her fx her [PowerPoint-præsentation (modst.dk)](https://modst.dk/media/34175/afklaring-af-sygemelding-foerste-fravaersdag.pdf)

og her [PowerPoint-præsentation (modst.dk)](https://modst.dk/media/16955/sygefravaerssamtale-ved-langtidssygefravaer.pdf)